Žitňanská, Lucia, ministerka spravodlivosti SR (2010-08-06):
Ďakujem veľmi pekne, pán predsedajúci. Vážené dámy, vážení páni, dovolím si trošku v reakcii na pána poslanca Mamojku povedať niečo k časti programového vyhlásenia, ktorý sa týka spravodlivosti. Oceňujem, pán poslanec Mamojka, snahu o vyváženosť a že ste našli v tejto časti programu aj niečo pozitívne. Oceňujem aj vašu snahu byť galantný, i keď musím povedať, že nie vždy vám to vyjde. Takže so žensky jemnou snahou sa pokúsim vysvetliť princípy tejto časti programového vyhlásenia. Ale trošku začnem od konca vášho vystúpenia, pretože začali ste tým, že ste hovorili o tom, čo je to právny štát a ja s vami súhlasím, pretože naozaj právny štát je o tom, aby platili pravidlá, vládli zákony a nie ľudia, ale potom nerozumiem tej ľahkosti, s akou hovoríme o súkromnom vlastníctve, ktoré musí, možno niekedy aj v rozpore s ústavnými princípmi ustúpiť štátnemu záujmu alebo všeobecnému záujmu. Ja si myslím a som presvedčená, že ten princíp, ktorý sme zakotvili do programového vyhlásenia, že stavať sa má na pozemkoch, ktoré sú buď kúpené alebo vyvlastnené, je správny a ústavný a čokoľvek iné je neústavné. A štát musí nájsť také riešenia, aby to netrvalo príliš dlho. Ale nemôže to vyriešiť takým spôsobom, že skrátka umožní stavať bez toho, aby pozemky kúpil alebo vyvlastnil, pretože je to v rozpore s ústavou. Myslím si, že keď máme hovoriť o právnom štáte, tak tá priorita, ochrana vlastníckeho práva, musí zostať naozaj prioritou pre každého jedného jednotlivca. Keď máme hovoriť o právnom štáte, tak potom musíme hovoriť o justícii, a práve o justícii, pretože sme v situácii a dlhodobo sme v situácii, že naozaj menej ako 30 % ľudí dôveruje justícii, súdom a právnemu systému na Slovensku. A to je proste jeden obrovský problém, pretože pokiaľ ľudia nedôverujú súdom, a to dokonca aj ľudia, ktorí na súdoch nikdy neboli, tak potom budú riešiť svoje problémy inými cestami a nie tými, ktoré pozná náš právny poriadok. A preto si nemyslím, že je to hit, ale myslím si, že je to problém, ktorý sme povinní riešiť. Som si vedomá toho, že tá ideálna predstava nezávislej justície, ktorá rozhoduje vo všetkých prípadoch v primeranom čase a rozsudky sú kvalitné. Ľudia im rozumejú, že k tejto méte sa dokážeme dopracovať za rok alebo za dva. Ja som si vedomá, myslím si, že spoločne sme si vedomí toho, že je to dlhodobý cieľ, ku ktorému vedú len konzekventné drobné kroky, ktoré musíme konzekventne robiť a sme povinní ich robiť, aby sme sa k tejto méte dopracovali, pretože inak ohrozujeme demokraciu a ohrozujeme ekonomiku Slovenska, pretože dnes je zlá vymožiteľnosť práva, nefunkčnosť justičných inštitúcií a korupcia brzdou ďalšieho ekonomického rozvoja. Už sme sa dostali až do takéhoto štádia. Preto je našou prioritnou povinnosťou niečo v tejto oblasti urobiť. A ja som presvedčená, že tie návrhy, ktoré sú v programovom vyhlásení, nás môžu výrazným spôsobom posunúť k tejto méte, ktorú sme si vytýčili. Vy ste povedali, že na jednej strane vláda zákonov. To je charakteristika právneho štátu, ale zároveň ste aj povedali, že v konečnom dôsledku všetko robia ľudia. Áno, aj to je pravda, pretože akokoľvek nastavíme systém, v tomto systéme vždy budú robiť ľudia a vo veľkej miere závisí aj to ako títo ľudia budú chápať a vnímať a rešpektovať nastavený systém, oddelenie moci, s akým citom budú vykonávať svoje právomoci v rámci takto nastaveného systému. To je trošku aj o tom, čo sa možno nazýva politická kultúra. Ale ja tu musím povedať, že minulá vláda, je mi to ľúto, že musím povedať, do systému vložila, do justičného systému vložila ľudí, ktorí tento cit, žiaľ, nemali a treba tu povedať aj natvrdo, áno, ja som o tom presvedčená, dnes zásluhou minulej vlády moc v justícii ovláda pochybná skupina ľudí. Ja to neviem inak povedať. Áno, pochybná skupina ľudí, ktorá svoju prakticky nekontrolovateľnú pozíciu v justícii zneužíva. Napríklad šikanóznymi disciplinárnymi návrhmi, ktorými sme boli svedkami celé štyri roky. Dovolím si povedať, že si ju užíva. Poviem len príklad nehoráznych odmien na ministerstve spravodlivosti a správa sa naozaj tak ako keby jej na verejnej mienke vôbec nezáležalo a vysmieva sa jej. Viď napríklad neprijatie kontroly na Najvyššom súde. Vložili ste do systému, do krehkého systému ľudí, ktorí tieto pozície zneužívali. Vy to viete, ja to viem a nemôžeme si zakrývať oči pred týmto faktom. A teraz hovoríte o kozmetických snahách. Áno, ja považujem za kľúčové otvoriť justíciu verejnej kontrole a nastaviť vzťahy medzi správou súdov a samotným výkonom súdnictva. To znamená rozhodovacou činnosťou súdov tak, aby nebolo možné zo strany kohokoľvek, či už politikov alebo kohokoľvek iného ovplyvňovať súdne rozhodnutia. Lebo tam je podstata nezávislosti, tá musí smerovať k tomu, aby sme mali garantované nestranné rozhodnutia. Nezávislosť nie je hodnota sama o sebe. Ona je predpokladom pre nestranné rozhodnutia. Hovoríme o verejnej kontrole preto, pretože každý systém, aj justičný, musí byť kontrolovaný. Pretože systém, ktorý nie je kontrolovaný, tak sa zvrhne a stane sa presne to, čo sa stalo v minulom období. Dochádza k zneužívaniu moci v tomto systéme. A kto má teda justíciu kontrolovať? Politici majú justíciu kontrolovať? Vieme, že sudcovia sami seba v uzatvorenom systéme nemôžu kontrolovať. No tak moja otázka je kto. Ja tvrdím, že verejnosť, pretože verejnosť nemá možnosť túto kontrolnú právomoc zneužívať. Preto nesúhlasím s tým, že je to fetiš. Myslím si, že otvorenie systému je predpoklad toho, aby sme zabránili a vytvorili také podmienky, aby nemohlo dochádzať k zneužívaniu moci. A tak ako sme sa aj v minulosti rozprávali. Áno, nie sme v starom Ríme, nesúdi sa na námestiach, ale to, že pojednávania sú verejné, stále má svoj zmysel, pretože verejnosť v pojednávaní je na jednej strane o verejnej kontrole rozhodovania, ale na druhej strane v tom vzťahu a v tej verejnosti pojednávania dochádza aj k vnímaniu spravodlivosti, pretože, nesúhlasím s vami, spravodlivosť nie je len vysoko odborná vec. Spravodlivosť je aj to, čo ľudia vnímajú ako spravodlivé. A máte pravdu. Nie sme v starom Ríme. Nechodíme sa pozerať na námestia ako ľudí vešajú, nechodíme sa pozerať na námestia ako sudca rozhoduje. Žijeme v modernej dobe. Tak tú verejnosť musíme tomu systému, aby fungoval, dať iným spôsobom, preto zverejňovanie súdnych rozhodnutí, preto otvorený prístup účastníkov konania cez internet k svojim spisom, k tomu, aby mohli sledovať procesný stav svojho konania. Preto chceme umožniť ľuďom, aby mohli komunikovať prostredníctvom internetu so súdom a využívame proste moderné prostriedky, aby sme dosiahli staré ciele, na ktorých je postavený súdny systém ako taký. Preto považujem za veľmi dôležité práve otvorenie systému. Nevidím nič zlé na tom, aby Súdna rada rokovala verejne. Nevidím nič zlé na tom, aby Súdna rada musela odôvodňovať svoje rozhodnutia a je mi jedno, či tam príde odborník alebo niekto, kto je naštvaný. Ale čo viem, prídu tam novinári a tí budú prostredníctvom médií informovať o tom, akým spôsobom rozhoduje Súdna rada, ako jedna z najvyšších súdnych inštitúcií, ktorá v zásade má v kompetencii veľmi vážne rozhodnutia, pretože Súdna rada rozhoduje o tom, koho predloží ako svoj návrh prezidentovi na vymenovanie za sudcu. To je tá najdôležitejšia kompetencia, ktorú Súdna rada má a ja si myslím, že to je rozhodnutie, ktoré sa nemá robiť za zavretými dverami. Pretože tak ako politici sú volení verejne, tak ľudia majú právo vedieť, kto a akým spôsobom sa vyberá do takej ústavnej pozície ako je sudca. K tomu nastaveniu a oddeleniu alebo správnemu nastaveniu vzťahu medzi správou súdov, výkonnou mocou a súdením, rozhodovacou činnosťou súdov. Ja si myslím, že my sme povinní otvorene sa priznať k tomu tam, kde výkonná moc má mať svoje právomoci, aby naozaj mohla efektívne vytvárať podmienky pre fungovanie súdov a zároveň tá transparentnosť, či pri rozdeľovaní zdrojov finančných, personálnych, iných, musí byť nastavená tak transparentne, a áno, na základe objektívnych kritérií, aby nemohlo dochádzať k tej vnútornej korupcii, ku ktorej dochádza dnes. Vy dobre viete, takisto ako ja to viem a vieme to všetci, že prostredníctvom rozdeľovania peňazí z rozpočtu, prostredníctvom toho, či sa otvorí voľné miesto sudcu alebo neotvorí sa, poviem to natvrdo, kupovali predsedovia súdov a kupovala ich lojalita vo vzťahu k ministrovi. A preto tam treba dať jasne stanovené kritériá, a to nepovažujem za kozmetickú zmenu. To sú pravidlá. Ide nám o to, aby boli stanovené pravidlá a tieto pravidlá sa aj dodržiavali. Budú to kroky konkrétne, konzekventné kroky, ktoré bude vláda robiť podľa programového vyhlásenia vo vzťahu k justícii a ja som presvedčená, že počas tohto štvorročného obdobia dokážeme urobiť významný krok k tomu, aby sme sa mohli dopracovať k cieľu, ktorým je justícia, ktorá je naozaj nezávislá, vydáva zrozumiteľné rozhodnutia a vydáva ich v primeranom čase, pretože inak to nejde a pokiaľ Slovenská republika má byť demokratickým a právnym štátom, tak v tejto fáze je to naša povinnosť. Ďakujem pekne. (Potlesk.)